Borgarráðið í austurríska bænum Braunau hefur afturkallað heiðursborgaranafnbót Adolf Hitler , fyrrum kanslara Þýskalands , en Braunau er hvað þekktastur fyrir að vera fæðingarstaður foringjans . Hitler hefur nú verið skilgreindur sem Persona non grata eða óæskileg manneskja í fæðingarbæ sínum eftir að borgarráðið samþykkti einróma að draga titil hans til baka , sem honum þó tókst að halda í 78 ár . Einræðisherrann austurríski fæddist í rauninni í smábænum Ranshofen sem liggur við hlið Braunau og það var þar sem hann var gerður heiðursborgari árið 1933 . Smábærinn varð hinsvegar seinna hluti af Braunau , og er Braunau því almennt viðurkenndur sem fæðingarstaður Hitlers . Sagnfræðingar sögðust ekki vissir hvort titillinn hefði færst yfir á Braunau við sameininguna en borgarráðið ákvað að vissara væri að afturkalla hann til öryggis .